200.000 kroner. Så meget koster det tilsammen for en lastbilchauffør og hans vognmand, at chaufføren blev standset og sigtet for hele 32 overtrædelser af køre- og hviletidsbestemmelserne, snyd med takografen og for at have kørt med to forskellige førerkort. Det skriver Nordjyllands Politi i en pressemeddelelse. Det er politiets såkaldte Tungvogncenter, der har været på vejene i perioden fra 15. til 21. januar og her stødte de altså blandt andet på den udenlandske chauffør, der både udgav sig for at være to personer i kørselsregnskabet og dels fuskede gevaldigt med køre- og hviletiden. - Det tyder på, at chaufføren flere dage har kørt uafbrudt 7-8 timer i træk. Et par af dagene havde han kun afholdt 5 timers hvil, hvilket er alt for lidt. Heldigvis fik vi standset chaufføren, inden det for alvor gik galt. Det er jeg meget tilfreds med, udtaler politikommissær Claus Kjær-Pedersen fra Nordjyllands Politi i en pressemeddelelse. Overtrædelserne løber samlet op i bøder på 27.000 kroner til chaufføren og dertil kommer bøder for 175.000 kroner til hans vognmand. Dertil kommer muligheden for, at chaufføren skal i retten for de 10 tilfælde af fusk med førerkortene. Voldsomme bøder skal afskrække Formålet med Tungvogncenter Nords aktion er, udover at finde brodne kar i branchen, at afskrække andre fra at gå i deres fodspor. Blandt andet derfor er bøderne så massive som i det aktuelle eksempel. - Det er dog tilsyneladende ikke alle chauffører, der føler sig skræmme. Når vi finder sådanne tre ret store sager inden for en uge, betyder det også, at vi fortsætter i samme grad med vores kontroller for at finde dem der ønsker at indrette sig efter reglerne, udtaler Claus Kjær-Pedersen. Den første af de øvrige store sager som politikommissæren henviser til, handler om snyd med takografen - værktøjet der registrerer køre- og hviletid. Her havde man ulovligt indstillet, at lastbilen kørte såkaldte out-ture - ture der er undtaget fra køre-hviletid. Det kostede for chauffør og vognmand i alt 58.500 kroner. Den sidste sag handler om en overtrædelse af køre- og hviletiden på over 100 procent. En udenlandsk chauffør havde kørt i over ni timer uden pause og det er altså mere end det dobbelte af de 4 timer og 30 minutter, der er den tilladte køretid før der skal holdes hvil. Den overtrædelse samt kørsel uden førerkort kostede chaufføren 30.500 kroner og det dobbelte i bøde til vognmanden.

Opsummering:
Tungvogncenter Nords kontrol med lastbiler udløste flere store bøder til chauffører og vognmænd, der ikke overholder reglerne.